芰荷歌
作者：徐積
朝代：宋

paragraphs: 孔雀團花翡翠鈿，青皇拋盡買花錢。
淥魚飛膽大如拳，琉璃瓦墜紫微天。
湘妃曲譜誰可傳，彩毫不動斜卷牋。
我家食客常三千，盃槃一樣青瑶圓。
麻姑下來尋水仙，不見波瀾只見烟。
昨夜秋風吹洞房，起來先著碧霞裳。
半含笑面齊鬬粧，家家院落紺爲牆。
不道採花人在傍，貪看飛來白紵郎。
亦有美人貞且良，獨在碧綃幃下藏。